CELEX: 32015D0266
Language: ro
Date: 2015-02-16 00:00:00
Title: Decizia de punere în aplicare (UE) 2015/266 a Comisiei din 16 februarie 2015 de recunoaștere a Insulei Man ca fiind indemnă de varrooză și de modificare a anexei la Decizia de punere în aplicare 2013/503/UE [notificată cu numărul C(2015) 715]  Text cu relevanță pentru SEE

19.2.2015   
            
            
               RO
            
            
               Jurnalul Oficial al Uniunii Europene
            
            
               L 45/16
            
         DECIZIA DE PUNERE ÎN APLICARE (UE) 2015/266 A COMISIEI
   din 16 februarie 2015
   de recunoaștere a Insulei Man ca fiind indemnă de varrooză și de modificare a anexei la Decizia de punere în aplicare 2013/503/UE
   
      
         [notificată cu numărul C(2015) 715]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare speciale prevăzute în anexa A punctul I la Directiva 90/425/CEE (1), în special articolul 15 alineatul (2),
   întrucât:
   
               (1)
            
            
               Directiva 92/65/CEE stabilește cerințele de sănătate animală care reglementează comerțul și importurile în Uniune de animale, material seminal, ovule și embrioni care nu se supun cerințelor de sănătate animală prevăzute în actele specifice ale Uniunii menționate în anexa F la aceasta.
            
         
               (2)
            
            
               Varrooza la albine este enumerată în anexa B la Directiva 92/65/CEE sub denumirea sa anterioară de „varooză”. Aceasta este cauzată de acarieni ectoparaziți din specia Varroa și a fost semnalată la nivel mondial.
            
         
               (3)
            
            
               Articolul 15 din Directiva 92/65/CEE prevede că, în cazul în care un stat membru consideră că teritoriul său ori o parte din teritoriul său nu prezintă una dintre bolile enumerate în anexa B la respectiva directivă, acesta urmează să transmită Comisiei documentația adecvată, pe baza căreia trebuie adoptată o decizie.
            
         
               (4)
            
            
               Varrooza se răspândește prin circulația larvelor de albine și prin contact direct între albinele adulte infestate. Acesta din urmă este posibil numai pe teritoriul din raza de zbor a albinelor. În consecință, numai teritoriile în care deplasarea stupilor de albine și a larvelor poate fi controlată și care sunt suficient de izolate din punct de vedere geografic pentru a preveni migrația albinelor din exterior pot fi recunoscute ca indemne de boală. În plus, autoritățile competente trebuie să dovedească, prin rezultatele unei supravegheri extinse, că regiunea este, într-adevăr, indemnă de varrooză și că, pentru a menține acest statut, introducerea de albine vii și de larve de albine este strict controlată.
            
         
               (5)
            
            
               Prin adoptarea Deciziei de punere în aplicare 2013/503/UE a Comisiei (2), Insulele Åland din Finlanda au fost recunoscute drept teritoriu indemn de varrooză.
            
         
               (6)
            
            
               Regatul Unit a cerut Comisiei să recunoască teritoriul Insulei Man ca fiind indemn de varrooză.
            
         
               (7)
            
            
               Deși Insula Man, în calitate de dependență a coroanei britanice care beneficiază de autonomie internă, nu face parte din Uniune, ea are o relație specială și restrânsă cu Uniunea. Prin urmare, Regulamentul (CEE) nr. 706/73 al Consiliului (3) prevede că, în scopul aplicării normelor referitoare, printre altele, la legislația sanitar-veterinară, Regatul Unit și Insula Man sunt considerate ca fiind un singur stat membru.
            
         
               (8)
            
            
               Varrooza este o boală cu declarare obligatorie în Insula Man și este interzisă deplasarea de pe teritoriul Regatului Unit în Insula Man a albinelor, în orice stadiu al ciclului lor de viață, a stupilor utilizați, a stupilor tradiționali sau a oricăror alte recipiente utilizate pentru adăpostirea albinelor. În plus, această insulă este situată în Marea Irlandei, cu mult în afara teritoriului din raza de zbor a albinelor și este, prin urmare, suficient de separată din punct de vedere geografic de zonele potențial infectate cu varrooză.
            
         
               (9)
            
            
               În conformitate cu articolul 15 alineatul (1) din Directiva 92/65/CEE, Regatul Unit a prezentat Comisiei documentația care detaliază măsurile de supraveghere aplicate pe parcursul mai multor ani populației de albine din Insula Man și mecanismele de verificare a absenței varroozei în cadrul populației respective.
            
         
               (10)
            
            
               După evaluarea documentelor prezentate de Regatul Unit, Insula Man poate fi considerată drept teritoriu al Regatului Unit indemn de varrooză.
            
         
               (11)
            
            
               Garanțiile suplimentare solicitate în cadrul schimburilor comerciale ar trebui, prin urmare, să fie definite luând în considerare măsurile deja prevăzute de legislația Insulei Man.
            
         
               (12)
            
            
               Anexa la Decizia de punere în aplicare 2013/503/UE ar trebui modificată în consecință.
            
         
               (13)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Anexa la Decizia de punere în aplicare 2013/503/UE se înlocuiește cu anexa la prezenta decizie.
   Articolul 2
   Prezenta decizie se adresează statelor membre.
   
      Adoptată la Bruxelles, 16 februarie 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 268, 14.9.1992, p. 54.
   
      (2)  Decizia de punere în aplicare 2013/503/UE a Comisiei din 11 octombrie 2013 de recunoaștere a unor părți ale Uniunii ca fiind indemne de varrooză la albine și de stabilire a garanțiilor suplimentare solicitate în cadrul schimburilor comerciale din interiorul Uniunii și a importurilor pentru a proteja statutul indemn de varrooză al acestora (JO L 273, 15.10.2013, p. 38).
   
      (3)  Regulamentul (CEE) nr. 706/73 al Consiliului din 12 martie 1973 privind regimurile comunitare aplicabile Insulelor anglo-normande și Insulei Man pentru comerțul produselor agricole (JO L 68, 15.3.1973, p. 1).
   
      ANEXĂ
      
         
            „ANEXĂ
            
               Statele membre sau teritoriile acestora care sunt recunoscute ca fiind indemne de varrooză
            
            
                        1
                     
                     
                        2
                     
                     
                        3
                     
                     
                        4
                     
                     
                        5
                     
                  
                        Codul ISO
                     
                     
                        Stat membru
                     
                     
                        Teritoriu recunoscut ca fiind indemn de varrooză
                     
                     
                        Codul TRACES
                        Unitatea veterinară locală
                     
                     
                        Mărfuri a căror introducere pe teritoriul enumerat în coloana a treia este interzisă
                     
                  
                        FI
                     
                     
                        Finlanda
                     
                     
                        Insulele Åland
                     
                     
                        FI00300
                        AHVENANMAAN VALTIONVIRASTO
                     
                     
                        Larve neeclozate și larve eclozate, albine melifere vii adulte
                     
                  
                        UK
                     
                     
                        Regatul Unit
                     
                     
                        Insula Man
                     
                     
                        GB06301
                        INSULA MAN
                     
                     
                        Albine, în orice stadiu al ciclului lor de viață, stupi utilizați, stupi tradiționali sau orice alte recipiente utilizate pentru adăpostirea albinelor”